António Costa
Den António Luís Santos da Costa, gebuer de 17. Juli 1961 zu Lissabon, ass e portugisesche Politiker an de Generalsekretär vun der Sozialistescher Partei vu Portugal. Hien ass zënter 26. November 2015 Premierminister vu sengem Land.

Den António Costa ass studéierte Jurist a war um Ufank vu senger Carrière Affekot. Zënter 1995 war hie Minister a verschiddene Regierungen, fir d'lescht an där vum José Sócrates. Scho vun 1991 u war hie, wann en net Regierungsmember war, Deputéierten am nationale Parlament oder am Europaparlament. 1998 war hien den Haaptresponsabele fir dExpo 98. Vun 2007 bis 2015 war hie Buergermeeschter vu Lissabon.

De 24. November 2015 gouf hie vum Staatspresident Anibal Cavaco Silva chargéiert, eng Regierung opzestellen; dës gouf zwéin Deeg drop vereedegt.

Och bei de Parlamentswale vum 6. Oktober 2019 an de virgezunnene Parlamentswale vum 30. Januar 2022 huet seng Partei déi meescht Stëmme kritt (2022 mat 117 vun 230 Sëtz d'absolutt Majoritéit), sou datt hien all Kéiers a senger Fonctioun confirméiert gouf.

Um Spaweck 

 Biographie um Internetsite vun der portugisescher Regierung

Politiker (Portugal)
Portugisesch Europadeputéiert
Gebuer 1961
Premierministere vu Portugal